“መንግስት እውነተኛ የህግ ተጠያቂነትን ሊያሰፍን ይገባል” የሕግ ምሁራን
ባሕር ዳር፡ ጥቅምት 24/2013 ዓ.ም (አብመድ) በተለያዩ የሀገሪቱ ክልሎች ማንነት ላይ ያነጣጠሩ እና ጭካኔ የተሞላባቸው ጥቃቶች በንጹሃን ላይ እየተፈጸመ ነው፤ ጥቃቶቹ የተጠኑ እና ፈጻሚዎቹም የሚታወቁ መሆናቸው መንግስት በመግለጫው አረጋግጧል፡፡አብመድ ያነጋገራቸው የህግ ምሁራን ችግሩን በዘላቂነት ለመፍታት መንግስት የጥቃቱ ጠንሳሾች ብሎ የጠቀሳቸውን ኦነግ ሸኔ፣ ትህነግ እና በመንግስታዊ መዋቅር ውስጥ ያሉ አካላትን በህግ ተጠያቂ ሊያደርጋቸው ይገባል፡፡እንደ ሕግ ምሁራኑ ማብራሪያ በተለይ አማራን ዒላማ አድርገው የተፈጸሙ ጥቃቶች ወንጀለኞቹ ማንነታቸው እንደሚታወቅ እና የጸጥታ ሀይሉም ጥቃት እንደሚፈጸም አስቀድሞ መረጃ እንዳለው የአካባቢው ማኅበረሰብ ሲያመለክት እንደነበር አንስተዋል፤ ይህም ሆኖ ጥቃቱንም መከላከል አልተቻለም፤ ጥቃት አድራሾቹም እውነተኛ ህጋዊ እርምጃ እየተወሰደባቸው አይደለም፤ እናም በየጊዜው ችግሩ እየተባባሰ መምጣቱን ተናግረዋል፡፡መንግስት በተደጋጋሚ እየተፈጸሙ ካሉ ጥቃቶች በስተጀርባ የሚያነሳቸውን ኦነግ ሸኔ እና ትህነግ በሽብርተኝነት ድርጅት ሊፈርጃቸው እንደሚገባ የሕግ ምሁራኑ አመላክተዋል፡፡የወሎ ዩኒቨርሲቲ የህግ መምህሩ ሰለሞን ጎራው እና የሕግ ጠበቃው በላይነው አሻግሬ እንዳሉት እየተፈጸመ ያለው ጥቃት ማንነት ላይ ያተኮረ እና ምንም አይነት የፖለቲካ ተሳትፎ የሌላቸው ንጹሃን ዜጎች ላይ ነው፤ ነዋሪዎቹ ምንም አይነት ትጥቅ ያልታጠቁ፣ በሁሉም የእድሜ ክልል ያሉ እንደውም ጥቃቱን መከላከልም ሆነ መሸሽ አቅም የሌላቸው ህፃናት፣ ሴቶች እና አረጋውያን ናቸው፤ እንደዚህ አይነቱ ወንጀል ዘር ማጥፋት እና በሰብዓዊነት ላይ የተፈጸመ በመሆኑ ዓለም አቀፍ ህጎችን ጭምር የሚጥስ በመሆኑ በሽብር ወንጀል ስር የሚካተት እንደሆነ አስገንዝበዋል፡፡